**JELGAVAS VALSTSPILSĒTAS PAŠVALDĪBAS 2025. GADA 27. FEBRUĀRA**

**SAISTOŠO NOTEIKUMU NR.25-4**

**“JELGAVAS VALSTSPILSĒTAS PAŠVALDĪBAS LĪDZDALĪBAS BUDŽETA NOLIKUMS”**

**PASKAIDROJUMA RAKSTS**

|  |  |
| --- | --- |
| **Paskaidrojuma raksta sadaļa** | **Norādāmā informācija** |
| 1. **Mērķis un nepieciešamības pamatojums** | Pašvaldību likuma 59. pants nosaka jaunu sabiedrības iesaistes veidu pašvaldības darbā – līdzdalības budžeta ieviešanu. Tā mērķis ir veicināt pašvaldības administratīvās teritorijas iedzīvotāju iesaisti teritorijas attīstības jautājumu izlemšanā, ievērojot Pašvaldību likuma prasības un to, ka par līdzdalības budžeta izlietojumu lemj pašvaldības administratīvās teritorijas iedzīvotāji. Līdzdalības budžeta īstenošanas tiesiskais regulējums noteikts Pašvaldību likuma 59., 60., 61. un 62. pantā.  Pašvaldību likuma pārejas noteikumu 7. punkts pašvaldībām uzliek par pienākumu no 2025. gada gadskārtējā budžetā paredzēt finansējumu līdzdalības budžetam.  Saskaņā ar [Pašvaldību likum](https://likumi.lv/ta/id/336956-pasvaldibu-likums)a [61. pantu](https://likumi.lv/ta/id/336956-pasvaldibu-likums#p61), dome izdod līdzdalības budžeta nolikumu – saistošos noteikumus, kuros nosaka līdzdalības budžeta izlietošanas kārtību, tostarp: 1) pašvaldības institūciju, kas nodrošina projektu atlasi un uzrauga līdzdalības budžeta izlietošanu; 2) projekta pieteikuma paraugu; 3) projektu iesniegšanas termiņu, kas nav īsāks par 30 dienām; 4) projektu atlases kritērijus; 5) balsošanas veidu (klātienē, elektroniski) un kārtību; 6) balsošanas termiņu, kas nav īsāks par 14 dienām; 7)balsu skaitīšanu un īstenojamo projektu noteikšanu.  Saistošie noteikumi “Jelgavas valstspilsētas pašvaldības līdzdalības budžeta nolikums” (turpmāk – Saistošie noteikumi) nosaka kārtību, kādā tiek organizēts Jelgavas valstspilsētas pašvaldības (turpmāk – pašvaldība) līdzdalības budžeta projektu (turpmāk – projekts) atlases konkurss (turpmāk – konkurss), piešķirts pašvaldības finansējums projektu īstenošanai un organizēta projektu īstenošana.  Saistošo noteikumu mērķi ir:   1. veicināt pašvaldības administratīvās teritorijas iedzīvotāju iesaisti un līdzdalību lēmumu pieņemšanā par nepieciešamajiem pilsētvides uzlabojumiem un citām sabiedrībai aktuālām iniciatīvām, attīstot kvalitatīvu dzīves vidi Jelgavas valstspilsētā; 2. aktivizēt jaunu, radošu sabiedrības sadarbības formu attīstību Jelgavas valstspilsētā, sekmējot sabiedrības saliedēšanos; 3. pašvaldībai iegūt atgriezenisko saiti par nepieciešamajiem pilsētvides uzlabojumiem, kas ir svarīgi pašvaldības iedzīvotājiem kvalitatīvas dzīves vides attīstībai Jelgavas valstspilsētā.   Projektu konkurss sniegs iespēju iedzīvotājiem noteikt, kā pašvaldības attīstībai tiek izmantota daļa no pašvaldības budžeta līdzekļiem, sekmēs efektīvu, atklātu un atbildīgu pašvaldības darbu un šī darba atbilstību administratīvās teritorijas iedzīvotāju interesēm. |
| 1. **Fiskālā ietekme uz pašvaldības budžetu** | Atbilstoši Pašvaldību likuma 59. panta otrajai daļai, pašvaldība gadskārtējā pašvaldības budžetā paredz finansējumu sabiedrības līdzdalības budžetam vismaz 0,5 procentu apmērā no pašvaldības vidējiem viena gada iedzīvotāju ienākuma nodokļa un nekustamā īpašuma nodokļa faktiskajiem ieņēmumiem, kas tiek aprēķināti par pēdējiem trim gadiem.  Līdz ar to projektu īstenošanai kopējais piešķiramo līdzekļu apjoms tiks noteikts gadskārtējā pašvaldības budžetā.  Pašvaldības 2025. gada budžetā projektu īstenošanai plānots finansējums 80 000 *euro* apmērā. |
| 1. **Sociālā ietekme, ietekme uz vidi, iedzīvotāju veselību, uzņēmējdarbības vidi pašvaldības teritorijā, kā arī plānotā regulējuma ietekme uz konkurenci** | Sociālā ietekme - tiks veicināta iedzīvotāju iesaiste pašvaldības darbā, iedzīvotājiem nepieciešamo iniciatīvu īstenošanai tiks rīkots projektu konkurss, kura norisi reglamentēs Saistošie noteikumi. Lai veicinātu iedzīvotāju iesaisti pašvaldības darbā un līdzdalību lēmumu pieņemšanā par nepieciešamajiem pilsētvides uzlabojumiem un citām iedzīvotājiem aktuālām iniciatīvām, iedzīvotāju balsojuma rezultātā visaugstāko novērtējumu ieguvušie projekti, kas iekļausies šim mērķim apstiprinātā budžeta ietvaros, tiks īstenoti par pašvaldības budžeta līdzekļiem.  Ieviešot projektu konkursu, iedzīvotājiem tiek paredzēta iespēja uzlabot pašvaldības teritorijas infrastruktūru, veidot kvalitatīvu dzīves vidi organizējot izglītības, kultūras, sporta, veselības veicināšanas un sabiedrības saliedēšanas pasākumus. Tādējādi tiks sekmēta sabiedrības saliedēšanās, kā arī nostiprināta iedzīvotāju piederības sajūta savai pilsētai.  Ietekme uz vidi – Saistošajiem noteikumiem nav tieša ietekme uz vidi, taču iedzīvotāji konkursā var iesniegt projektus, kuru īstenošanas rezultātā var tikt uzlaboti kādi konkrēti apkārtējās vides apstākļi, tādējādi ietekmējot, kādus vides uzlabojumus pašvaldība ievieš pilsētā.  Ietekme uz iedzīvotāju veselību – Saistošajiem noteikumiem nav tieša ietekme uz iedzīvotāju veselību, taču iedzīvotāji konkursā var iesniegt projektus, kas paredzēti sabiedrības veselības uzlabošanai.  Ietekme uz uzņēmējdarbības vidi pašvaldības teritorijā – Saistošajiem noteikumiem nav tieša ietekme uz uzņēmējdarbības vidi, taču pašvaldība normatīvajos aktos noteiktajā kārtībā varēs piesaistīt uzņēmējus konkursā uzvarējušo projektu īstenošanai.  Ietekme uz konkurenci – konkursā izvēlētos projektus īsteno pašvaldība, ievērojot normatīvos aktus attiecībā uz publiskā iepirkuma regulējumu, tādējādi nodrošinot godīgu konkurenci. |
| 1. **Ietekme uz administratīvajām procedūrām un to izmaksām** | Konkursā izvēlētos projektus īstenos pašvaldības iestāde vai struktūrvienība, kuras kompetencē ir konkrētā projekta īstenošana, esošās darba atlīdzības ietvaros.  Projektu iesniegšana un iedzīvotāju balsošana notiks Līdzdalības budžeta informācijas sistēmā – valsts vienotās ģeotelpiskās informācijas portāla <https://geolatvija.lv/> sadaļā “Līdzdalības budžets”, kuru izstrādā un nodrošina Viedās administrācijas un reģionālās attīstības ministrija.  Konkursam iesniegtos projektu pieteikumus vērtē ar pašvaldības domes lēmumu izveidota konkursa komisija. Komisijas locekļi atlīdzību par veikto darbu komisijā nesaņem.  Informācijas sniegšanu par konkursu nodrošinās pašvaldības iestādes “Centrālā pārvalde” Attīstības un pilsētplānošanas departamenta darbinieks savas atlīdzības ietvaros.  Informācija par projektu konkursu tiks publicēta pašvaldības oficiālajā tīmekļvietnē [www.jelgava.lv](http://www.jelgava.lv), pašvaldības oficiālajos sociālo tīklu kontos, informatīvajā izdevumā “Jelgavas Vēstnesis”.  Projektu īstenošan uzraudzīs pašvaldības iestādes “Centrālā pārvalde” Attīstības un pilsētplānošanas departaments, esošās darba atlīdzības ietvaros.  Citas administratīvo procedūru izmaksas nav paredzētas. |
| 1. **Ietekme uz pašvaldības funkcijām un cilvēkresursiem** | Ņemot vērā to, ka pašvaldībai ir palielinājies noteikto funkciju un uzdevumu apjoms Saistošo noteikumu izpildei, tiek noteikti jauni pienākumi vai uzdevumi esošo institūciju darbiniekiem. Saistošo noteikumu izpildē nav paredzēts izveidot jaunas institūcijas vai darba vietas. |
| 1. **Informācija par izpildes nodrošināšanu** | Projektu iesniegšana un iedzīvotāju balsošana notiks Līdzdalības budžeta informācijas sistēmā – valsts vienotās ģeotelpiskās informācijas portāla <https://geolatvija.lv/> sadaļā “Līdzdalības budžets”.  Konkursam iesniegtos projektu pieteikumus vērtēs ar pašvaldības domes lēmumu izveidota konkursa komisija.  Iedzīvotāju balsojums nosaka atbalstāmos projektus, kuru īstenošanu nodrošinās pašvaldības iestāde vai struktūrvienība, kuras kompetencē ir konkrētā projekta īstenošana.  Projektu īstenošanu uzraudzīs pašvaldības iestādes “Centrālā pārvalde” Attīstības un pilsētplānošanas departaments. |
| 1. **Prasību un izmaksu samērīgums pret ieguvumiem, ko sniedz mērķa sasniegšana** | Saistošie noteikumi ir piemēroti iecerētā mērķa sasniegšanas nodrošināšanai un paredz tikai to, kas ir vajadzīgs minētā mērķa sasniegšanai. |
| 1. **Izstrādes gaitā veiktās konsultācijas ar privātpersonām un institūcijām** | Saistošo noteikumu projekts un tam pievienotais paskaidrojuma raksts 11.02.2025. publicēts pašvaldības oficiālajā tīmekļvietnē [www.jelgava.lv](http://www.jelgava.lv) sabiedrības viedokļa noskaidrošanai, paredzot termiņu viedokļu sniegšanai līdz 25.02.2025.  Par saistošo noteikumu projektu pašvaldība nav saņēmusi viedokļus un priekšlikumus. |

Jelgavas valstspilsētas pašvaldības domes priekšsēdētājs A.Rāviņš